Legea salarizării unice ar duce la o creștere medie a salariilor bugetarilor cu 40-50% anul viitor, iar deficitul public va atinge aproape 6%, spune Ionuț Dumitru, președintele Consiliului Fiscal, care adaugă că în aceste condiții Guvernul nu mai are ce măsuri de compensare a creșterilor de cheltuieli să ia. „E deja game over”, a afirmat Ionuț Dumitru la o reuniune a analiștilor financiar-bancari, potrivit Profit.ro.

În România salariile în administrația publică sunt mai mari decât în administrația publică din Ungaria, Polonia, Cehia, Bulgaria, Slovacia și Grecia, relativ la salariile medii pe economie, relevă studiul „Anvelopa salarială în sectorul bugetar – evoluții și comparații cu alte țări membre UE”, publicat de Consiliul Fiscal și care poartă semnătura președintelui Consiliului Fiscal Ionuț Dumitru.

În administrația publică, salariul relativ - calculat ca raport dintre salariul brut din sectorul respectiv și salariul mediu brut pe economie - în România este 162%, față de 113% în Bulgaria, 119% în Ungaria, 123% în Polonia, 111% în Cehia, 127% în Slovacia, 118% în Grecia, conform calculelor făcute de Consiliul Fiscal pe baza datelor AMECO și ale Institutelor Naționale de Statistică.



Aceleași calcule ale Consiliului Fiscal arată că un angajat din administrația publică din România are un salariu mediu brut de 1.116 euro, în Ungaria - 1.005 euro, în Polonia - 1.096 de euro, în Bulgaria - 556 de euro, iar în Slovacia - 1.155 de euro.

În sectorul public, per ansamblu, documentul arată că în februarie anul acesta în România salariul relativ - calculat ca raport dintre salariul brut din sectorul respectiv și salariul mediu brut pe economie - este de 122%, față de 90% în Ungaria, 106% în Polonia, 103% în Cehia, 102% în Bulgaria, 107% în Slovacia și 112% în Grecia.

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)



Documentul mai arată că ponderea în PIB a cheltuielilor totale cu salariile bugetarilor, care acum este de 8,4% din PIB, va ajunge în anul 2020 la 10%, iar în 2022 la 12%, peste media europeană.

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)

Studiul relevă că și în anii 2007, 2008 și 2009 s-a mai înregistrat o asemenea decuplare a salariilor din sectorul public față de sectorul privat.

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)

Studiul arată cum au scăzut veniturile colectate din taxe și impozite în România în ultimii ani, ca pondere în Produsul Intern Brut, de la 28,1 la sută în 20015, la 26,1 la sută în 2016. Pentru 2017 proiecția Comisiei Europene pentru România este de 25,4 la sută, față de o medie europeană de 40 la sută.

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)



Estimările Comisiei Europene pentru acest an arată România pe penultimul loc din Uniunea Europeană, înaintea Irlandei, la capitolul veniturilor colectate din taxe și impozite, raportat la PIB, în 2017. Bulgaria are o rată de colectare de 30 la sută, iar media europeană este de 40,1 la sută. Cel mai bine stau Franța și Belgia, cu o pondere în PIB a veniturilor colectate de 47,7, respectiv 46,7 la sută din PIB. Estimările Comisiei Europene:

(Sursa: Studiul „Anvelopa salarială în sectorul bugetar – evoluții și comparații cu alte țări membre UE”//clic pe imagine pentru a mări)